Yhdyskuntajätehuollon vastuu-ja kilpailukysymyksiä selvittävä työryhmä

Asettaminen	
	Ympäristöministeriön YSO on tänään asettanut työryhmän selvittämään yhdyskuntajätehuollon vastuu- ja kilpailukysymyksiä sekä tekemään tarpeelliset ehdotukset havaittujen epäkohtien korjaamiseksi.	

Toimikausi	
	1.9.2003 - 31.12.2004  	

Tausta	
	Tiukentuneiden ympäristövaatimusten takia yhdyskuntien jätehuolto on viime vuosina keskittynyt voimakkaasti. Jätteiden lajittelu ja kierrätys, biologinen käsittely ja energiana hyödyntäminen ovat lisääntyneet ja vastaavasti kaatopaikkojen määrä on vähentynyt. Tuottajan vastuu -periaatteen toteuttaminen on myös muuttanut yhdyskuntajätehuollon perinteisiä toimintamalleja.

Jätelain mukaan jätteen haltijan on huolehdittava jätehuollon järjestämisestä ja siitä aiheutuvista kustannuksista. Käytännössä jätteen haltija voi järjestää jätehuollon itse tai antaa sen korvausta vastaan toisen, esimerkiksi jätehuollon palveluyrityksen hoidettavaksi. 
Perusvastuu asumisessa syntyneen jätteen sekä ominaisuudeltaan, koostumukseltaan ja määrältään siihen rinnastettavan muun jätteen jätehuollon järjestämisestä on kuitenkin säädetty kunnalle, koska yksittäisiä jätteen haltijoita on niin paljon, että tietyt jätehuollon osatehtävät on käytännöllisintä ja taloudellisinta hoitaa keskitetysti. 

Valtioneuvoston päätöksellä voidaan vastuu tiettyjen jätteiden jätehuollosta siirtää myös osittain tai kokonaan tuotteen valmistajan, maahantuojan tai muun vastaavan tahon taikka näiden muodostaman tuottajayhteisön vastuulle. Näin on Suomessa menetelty tähän mennessä keräyspaperin, autonrenkaiden ja pääosin myös pakkausten jätehuollossa. Lähiaikoina myös romuajoneuvojen ja sähkö- ja elektroniikkalaiteromun jätehuollon järjestäminen siirtyy tuottajan vastuulle.   

Yhdyskuntajätteiden kuljetus voidaan jätelain nojalla järjestää kunnan omana tai kunnan kilpailuttamana toimintana (kunnan järjestämä jätteenkuljetus) taikka kunnan päätöksellä sopimusperusteisena jätteenkuljetuksena, jolloin jätteen haltija tekee jätteenkuljetus-sopimuksen suoraan kuljetusyrittäjän kanssa. Kunta voi määrätä, mihin keräyspaikkaan jäte on toimitettava järjestettyä jätteenkuljetusta varten ja että muu kuin hyödynnettävä jäte on toimitettava kunnan järjestämään jätteen käsittelyyn.

Kuntien välinen yhteistyö jätehuoltotehtävien hoidossa on lisääntynyt merkittävästi. Kunnat ovat perustaneet yhteisiä osakeyhtiö- tai kuntayhtymämuotoisia jätelaitoksia. Vuoden 2003 alussa oli toiminnassa yhteensä 36 tällaista alueellista laitosta, jotka palvelivat noin 4,5 miljoonaa asukasta. Käytännössä monet kunnat ovat  antaneet suurimman osan 
operatiivisista jätehuoltotehtävistään suoraan määräysvallassaan oleville jätehuoltoyhtiöille, jotka ovat puolestaan hankkineet tarvitsemiansa palveluja kilpailuttamalla yksityisiä palveluyrittäjiä. Myös yksityisellä sektorilla on viime vuosina syntynyt monipuolista palvelua tarjoavia jätehuoltoyhtiöitä.

Kunnalliset jätehuoltoyhtiöt ovat jossain määrin tarjonneet jätehuoltopalveluja myös kunnan järjestämisvelvollisuuden piiriin kuulumattomille, esim. tuottajan vastuun piiriin kuuluville jätteiden tuottajille. Tämä on synnyttänyt ristiinsubventio- ja alihinnoitteluepäilyjä. Kuntien jätehuollon toimintojen yhtiöittämisen on katsottu myös jossain määrin hämärtäneen kuntien roolia jätehuoltoasioissa, kuten jätehuollon valvonnassa ja jätehuoltomaksuihin liittyvissä tehtävissä.

Yhdyskuntajätehuollossa tapahtunut kehitys on kiristänyt alan kilpailua ja aiheuttanut ilmeisesti eri toimijoiden välille eturistiriitoja. Jätehuollon palveluyrittäjät ovat esittäneet, ettei jätehuollon yksityinen ja julkinen palvelutuotanto ole kilpailupoliittisesti neutraalia ja että kunnan roolia yhdyskuntajätteiden kuljettamisessa ja jätehuollon järjestämisessä tulisi olennaisesti kaventaa. 

Kilpailuvirasto teki 7.11.2002 ympäristöministeriölle aloitteen, jossa ehdotettiin työryhmän perustamista valmistelemaan esitys tarvittavista vastuunjaoista ja muista pelisäännöistä jätehuollon toimivuuden parantamiseksi.

Tavoitteet	
	Työryhmän tavoitteena on selventää yhdyskuntajätehuollon vastuu- ja kilpailukysymyksiä siten, että voidaan varmistaa yhdyskuntajätehuollon toteutus jätelain ja valtakunnallisessa jätesuunnitelmassa asetettujen tavoitteiden mukaisesti ja turvata tasapuoliset toimintaedellytykset alan toimijoille.	

Tehtävä	
	Työryhmän tehtävänä on selvittää:
- kunnan, kunnallisen jätehuoltoyhtiön ja yksityisen palveluyrittäjän vastuita ja työnjakoa     yhdyskuntajätteiden keräilyssä, kuljetuksessa, käsittelyssä ja hyödyntämisessä, 
- jätehuoltopalvelujen kilpailuttamisen periaatteita,    
- tarvittavia toimenpiteitä maksujen kohtuullisuuden ja maksuperusteiden läpinäkyvyyden ja vertailtavuuden varmistamiseksi ja
- muita toimenpiteitä työryhmälle asetettujen tavoitteiden toteuttamiseksi;

sekä tehdä ehdotukset tarvittaviksi toimiksi havaittujen epäkohtien poistamiseksi.

Organisointi	
		Puheenjohtaja Olli Pahkala, ympäristöneuvos, ympäristöministeriö 	
		Jäsenet:	
		Saila Eskola, ylitarkastaja, kauppa- ja teollisuusministeriö 	
		Riitta Levinen, ylitarkastaja, ympäristöministeriö 	
		Juhani Pennanen, tutkimuspäällikkö, Kilpailuvirasto 	
		Leena Eränkö-Pohjanraito, ympäristölakimies, Suomen Kuntaliitto 	
		Jukka Luokkamäki, osastopäällikkö, Teollisuuden ja Työnantajain Keskusliitto 	
		Mika Laine, toimitusjohtaja, Ympäristöyritysten liitto ry 	
		Markku Salo, toimitusjohtaja, Jätelaitosyhdistys ry 	
		Sihteeri Anna-Maija Pajukallio, ylitarkastaja, ympäristöministeriö 	
		Asiantuntija Mauri Marttila, tutkimusjohtaja, Suomen Kiinteistöliitto ry 	
		Asiantuntija Juha Saarimäki, järjestösihteeri, Suomen Omakotiliitto ry 	

Kustannukset ja rahoitus	
	Työryhmä tekee työnsä virkatyönä. Työryhmän kustannukset maksetaan momentilta 350121023 (YSO/työryhmät).	

	Ylijohtaja	Pekka Jalkanen	

	
	Vanhempi hallitussihteeri	Tuomas Aarnio	

LIITTEET	

JAKELU	
	Työryhmän puheenjohtaja, jäsenet, pysyvät asiantuntijat ja sihteeri	

TIEDOKSI	
	Kauppa- ja teollisuusministeriö, Kilpailuvirasto, Jätelaitosyhdistys ry, Suomen Kiinteistöliitto, Suomen Kuntaliitto, Suomen Omakotiliitto, Teollisuuden ja Työnantajain Keskusliitto, Ympäristöyritysten Liitto ry, ympäristöministeriön osasstot ja yksiköt, Suomen ympäristökeskus, alueelliset ympäristökeskukset